هو لو المذاهب ال اربعه طلعوا غلط في حاجه وانا اتبعتها هاتحاسب ولا لأ ..ربنا أمرني أفكر واتدبر ولم يأمرنا باتباع وتقليد الساده والكبراء تقليد أعمي فيضلونا السبيل...وماتقوليش فكر لأن الشيوخ شبه مانعين التفكير للي مش دارس اتمني تجاوبني دون زعل
لأ مش هتتحاسب، وربنا نهاك عن اتباع السادة والكبراء من المشركين والكفار أما أهل العلم من الأئمة والصحابة والتابعين فأنت تتبعهم لأن هذا هو في الواقع مفتاح عدم الضلال.  ولذلك أنت تقول في الفاتحة كل يوم: اهدنا الصراط المستقيم.  وما بتسكتش وإنما بتقول بعدها: صراط الذين أنعمت عليهم.  وما بتسكتش وإنما بتتبرأ بعدها من طرق وصراطات الكفار والضالين فتقول: غير المغضوب عليهم ولا الضالين. وعمليا انت في حياتك بتتبع دكتور لسا متخرج من سنتين وبيتعلم فيك حرفيا، وبتتبع شحتة الميكانيكي وهو بيقلبك في فلوسك وعربيتك من غير ما تقول البقين بتوع السادة والكبراء دول :) ومحدش بيمنع التفكير، بالعكس لازم تفكر وبالتوازي ترفع معارفك وخبراتك، ده مش هيخليك عالم لكن هيخليك تقدر تميز ما هو نقل صحيح عن الوحي والفقهاء وما هو تزوير وكذب عليهم، بالضبط زي ما لازم ترفع معارفك وتنمي مهاراتك اللي تخليك تختار دكتور شاطر وميكانيكي كويس وتتعلم ما مشيش من جنب عربيتك وهي بتتصلح ولا تدفع عربون لنقاش ما اشتغلش :) الممنوع هو إن التفكير ده يخليك تستقل برأي هو مصادم للنص والإجماع، وده طبيعي انت لو استقليت بالتفكير وعملت عملية لابنك أو قلت إن فيه جهاز بيحول الفيروس لبروتين يتغدى عليه المريض= المفروض تدخل السجن بغض النظر عن إنك تكون عايش في دولة هبلة.